รองนายกรัฐมนตรีและรัฐมนตรีว่าการกระทรวงกลาโหม  เผยมาตรการแก้ไขปัญหาการขาดแคลนแรงงานต่างด้าวในกิจการประมงทะเล
รองนายกรัฐมนตรีและรัฐมนตรีว่าการกระทรวงกลาโหม เผย มาตรการแก้ไขปัญหาการขาดแคลนแรงงานต่างด้าวในกิจการประมงทะเล เตรียมนำเข้าแรงงานเมียนมา 42,000 คน ภายในเดือนพฤศจิกายนนี้

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม  กล่าวก่อนเป็นประธานการประชุมคณะกรรมการนโยบายการจัดการปัญหาแรงงานต่างด้าวและการค้ามนุษย์ด้านแรงงาน (กนร.) ที่อาคารกระทรวงแรงงาน ว่า รัฐบาลมีมาตรการแก้ไขปัญหาการขาดแคลนแรงงานต่างด้าวในกิจการประมงทะเล โดยคนต่างด้าวที่ได้รับอนุญาตให้ทำงานมาตรา 83 แห่งพระราชกำหนด (พ.รก.) การประมง พ.ศ.2558 ที่ผ่านการพิสูจน์สัญชาติและการอนุญาตทำงานจะหมดอายุในวันที่ 30 กันยายนนี้ จำนวนประมาณ 11,000 คน ให้มารายงานตัวต่ออายุการทำงานออกไปอีก 2 ปี จนถึงวันที่ 30 กันยายน 2563 ที่ศูนย์บริการเบ็ดเสร็จ ใน 22 จังหวัดติดชายทะเล โดยให้มารายงานตัวได้ตั้งแต่บัดนี้จนถึง 30 กันยายน 2561 ส่วนแรงงานต่างด้าวที่ยังขาดแคลน 42,000 คน ทางการเมียนมาตกลงจะจัดส่งแรงงานผ่านระบบเอ็มโอยู เพื่อเข้ามาแก้ไขปัญหาในภาคประมงทะเลของไทย โดยคาดจะสามารถส่งแรงงานผ่านทางด่านเกาะสอง จังหวัดระนอง ภายในเดือนพฤศจิกายนนี้ โดยไทยจะจัดตั้งศูนย์แรกรับและสิ้นสุดการจ้างในจังหวัดระนอง เพื่ออำนวยความสะดวกแรงงานกลุ่มดังกล่าว